S-170/2021

Mál þetta, sem þingfest var og dómtekið fimmtudaginn 3. júní sl., er höfðað með ákæru lögreglustjórans á Suðurlandi þann 8. apríl sl., á hendur M-x-x P-x-x M-x-x, [...]

I. fyrir líkamsárásir

með því að hafa, að kvöldi föstudagsins 24. janúar 2020, innandyra að Z á Selfossi, veist að A og skallað hann í andlit með þeim afleiðingum að hann hlaut nefbrot, sár á nefi og mar og bólgu um nef og auga og ennfremur með því að hafa í beinu framhaldi af framangreindri árás veist að B, og veitt honum hnéspark í andlit með þeim afleiðingum að hann hlaut skurð á enni.

Teljast brot ákærða varða við 217. gr. og 1. mgr. 218. gr. almennra hegningarlaga nr.

19, 1940.

II. fyrir umferðarlagabrot

með því að hafa, aðfaranótt mánudagsins 30. nóvember 2020, ekið bifreiðinni [...] frá bifreiðastæði við lögreglustöðina að Hörðuvöllum 1 á Selfossi og að dvalastað sínum að Z, án þess að hafa gild ökuréttindi, undir áhrifum áfengis (vínandamagn í blóði 1,75 ‰) og óhæfur til að stjórna bifreiðinni örugglega vegna áhrifa tetrahýdrókannabínóls (2,1 ng/ml í blóði).

Telst brot ákærða varða við 1. mgr., sbr. 3. mgr. 49. gr. og 1. mgr., sbr. 2. mgr. 50. gr. og 1. mgr. 58. gr. umferðarlaga nr. 77, 2019, sbr. 1. mgr. 95. gr. sömu laga.

Þess er krafist að ákærði verði dæmdur til refsingar, til að sæta sviptingu ökuréttar frá 27.07.2022 að telja samkvæmt 99. og 101. gr. umferðarlaga nr. 77, 2019 og til greiðslu alls sakarkostnaðar.

Ákærði mætti ekki við þingfestingu málsins þrátt fyrir lögmæta birtingu ákæru í Lögbirtingablaði þann 30. aprílsl., ásamt fyrirkalli þar sem þess var getið að málið kynni að verða dæmt að ákærða fjarstöddum. Málið var því tekið til dóms samkvæmt 161. gr. laga nr. 88/2008 um meðferð sakamála.

Um málavexti vísast til ákæruskjals. Sannað er að ákærði hefur gerst sekur um þá háttsemi sem honum er gefin að sök í ákæru og þar þykir rétt færð til refsiákvæða. Ákærði hefur með háttsemi sinni unnið sér til refsingar. Samkvæmt framlögðu sakavottorði hefur ákærði einu sinni áður sætt refsingu, en honum var þann 28. janúar 2021, gerð sekt vegna aksturs undir áhrifum fíkniefna og hann jafnframt sviptur ökurétti í átján mánuði frá þeim degi að telja. Brot þau sem ákærði er nú fundinn sekur um eru framin fyrir ákvörðun framangreindra viðurlaga og verður ákærða því nú dæmdur hegningarauki, með vísan til 78. gr. almennra hegningarlaga nr. 19/1940.

Refsing ákærða er hæfilega ákveðin fangelsi í 6 0 daga. Að virtum atvikum máls og að teknu tilliti til sakaferils ákærða, þykir rétt að fresta fullnustu refsingarinnar og skal hún falla niður að liðnum tveimur árum haldi ákærði almennt skilorð 57. gr. almennra hegningarlaga nr. 19/1940, með áorðnum breytingum. Með vísan til 4. mgr. 77. gr. almennra hegningarlaga nr. 19/1940, sbr. og 97. gr. umferðarlaga nr. 77/2019 sbr. og reglugerðar nr. 1240/2019, skal ákærði jafnframt greiða 350.000 krónur í sekt til ríkissjóðs, innan fjögurra vikna frá birtingu dóms þessa, en sæta ella fangelsi í 22 daga. Með vísan til 99. og 101 gr. umferðarlaga nr. 77/2019, ber að svipta ákærða ökurétti í átján mánuði, frá 27. júlí 2022 að telja. Með vísan til 235. gr. laga nr. 88/2008 um meðferð sakamála, ber að dæma ákærða til greiðslu alls sakarkostnaðar, sem nemur samkvæmt yfirliti lögreglu samtals 180.154 kr.

S-kvk-nf I-kvk-nf, löglærður aðstoðarmaður dómara, kveður upp dóm þennan.

D Ó M S O R Ð:

Ákærði, M-x-x P-x-x M-x-x, sæti fangelsi í 60 daga, en fresta skal fullnustu refsingarinnar og skal hún falla niður að liðnum tveimur árum haldi ákærði almennt skilorð 57. gr. almennra hegningarlaga nr. 19/1940, með síðari breytingum.

Ákærði greiði jafnframt 350.000 krónur í sekt til ríkissjóðs innan fjögurra vikna frá birtingu dóms þessa en sæti ella fangelsi í 22 daga.

Ákærði er sviptur ökurétti í átján mánuði, frá 27. júlí 2022 að telja.

Ákærði greiði allan sakarkostnað, 180.154 krónur.

S-kvk-nf I-kvk-nf.